《次临封八景韵 其七 景星夜月》
明代·蒙尧佐

星名古寺遗踪远，月挂空山分外明。竹影却疑蟠影动，松声时带磬声清。

光分郊野昏如画，照彻浅崖险亦平。谁使传灯来此处，清辉今已彻专城。

作者简介：蒙尧佐，字宏勋。封川（今广东封开县）人。明神宗万历四十七年（一六一九）贡生。事见明方尚祖纂修、清胡璿续修康熙《封川县志》卷一七。